Wag sterf tydens transitoroof by Knysna-supermarkDie misdaadtoneel in Knysna. (Foto: Yusuf Abramjee/Twitter) ’n Sekerheidswag is Saterdag tydens ’n gewapende transitorooftog by ’n supermark in Knysna in die Wes-Kaap doodgeskiet. Kol. Brenda Muridili, woordvoerder van die polisie, sê sekerheidswagte het omstreeks 09:45 kontant by die Pick n Pay in Langstraat in die middedorp gaan afhaal. Muridili sê inligting wat op die toneel ingewin is, dui daarop dat die bestuurder in die diensvoertuig gesit het toe sy kollega teruggekeer het. Die bestuurder het ’n geraas gehoor, ondersoek gaan instel en twee mans met kontant op die vlug sien slaan. Hy het toe opgemerk dat sy kollega noodlottig gewond is. Die direktoraat vir prioriteitsmisdaadondersoeke (​die Valke) en misdaadtoneelkenners het gister die toneel vir leidrade gefynkam. Niemand is egter nog in verband met die voorval in hegtenis geneem nie. Enigiemand met inligting rakende die voorval word versoek om Stop Misdaad by 086 00 10111 te bel.